Document ID: /roh_data/filtered/fineweb-2-filterrobots_roh.jsonl.gz/60392

Rimnar bleras infurmaziuns, intratschar uschè blers pertutgads e pertutgadas sco pussaivel e lura furmar in cumpromiss – uschia pudessan ins descriver la moda e maniera da lavur da Simonetta Sommaruga sco cussegliera federala. Magari ha questa «metoda Sommaruga» funcziunà, magari però er betg.
Sco tar mintga commembra e commember da la regenza è la bilantscha a la fin in pau maschedada. Sco success pon ins taxar la refurma d'asil ch'ella ha realisà cun proceduras pli spertas. Plinavant era ses engaschi per l'egualitad dad um e dunna. Saja quai ussa tar las pajas ni era tar la represchentaziun ellas interpresas. Ina clara terrada ha ella stuì magunar ella politica d'ambient, quai cun il na da la populaziun a la lescha da CO2.
Sut il stritg resta dentant enavos il maletg dad ina politicra engaschada, cun in cler focus sin gistadad ed egualitad, ch’è restada fidaivla a ses cumpass politic persunal. Ina persunalitad che ha tegnì aut las instituziuns e che ha maina pers la confidenza en la fermezza da la collavuraziun sur ils cunfins ideologics ora.
Adrian Camartin
Correspundent Chasa federala
Adrian Camartin rapporta per RTR da Berna. Sco correspundent persequitescha el la politica naziunala, quai vul dir decisiuns dal Cussegl federal e debattas dal Parlament federal. El rapporta dentant era en general da temas svizzers ed en spezial dals Rumantschs en la Bassa.